Diari Oficial de la Generalitat Valenciana


Sumari del DOGV 2976, del 22-04-1997 (1997/6409)

ACORD de 30 de gener de 1997, de la Comissió Territorial d'Urbanisme de València que fa referència al projecte d'expropiació, pel procediment de taxació conjunta, relatiu al Parc de Marxalenes (1ª fase).
-----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2976

Data del DOGV
:   22-04-1997

Secció del DOGV
:   ALTRES ANUNCIS - EXPROPIACIONS

Número del document
:   1997/6409


Data del document
:   30-01-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 30 de gener de 1997, de la Comissió Territorial d'Urbanisme de València que fa referència al projecte d'expropiació, pel procediment de taxació conjunta, relatiu al Parc de Marxalenes (1a. fase).   
La Comissió Territorial d'Urbanisme de València, en la sessió celebrada el dia 30 de gener de 1997, va adoptar l'acord següent:  
Vist l'expedient tramés per l'Ajuntament de València, que fa referència al projecte d'expropiació, pel procediment de taxació conjunta, relatiu al Parc de Marxalenes (1a fase), i de conformitat amb els següents  
Antecedents de fet  
Primer   
El projecte el va aprovar, inicialment, el ple de l'Ajuntament en la sessió celebrada el dia 26 d'abril de 1996. La informació pública es va anunciar en el diari Las Provincias, de 30 de maig de 1996, en el Butlletí Oficial de la Província núm. 150, de 25 de juny de 1996, i en el Diari Oficial de la Generalitat Valenciana núm. 2.783, de 3 de juliol de 1996. Així mateix, consta en l'expedient la notificació individualitzada dels fulls de preu just als afectats. Durant el període d'informació pública s'han presentat diverses al·legacions. S'emeten informes tècnics respecte d'aquestes al·legacions i es tramet l'expedient per a l'aprovació a la Comissió Territorial d'Urbanisme.  
Segon  
No s'ha presentat un projecte d'expropiació diferenciat, sinó que la documentació d'aquest es troba integrada en l'expedient administratiu. D'aquesta manera, apareix la memòria justificativa, en la qual s'inclou la fixació de preus, fulls d'apreciació i plànols d'informació.  
Tercer  
L'expedient té per objecte l'expropiació de 18 finques situades entre els carrers Francisco Tàrrega i Marxalenes, per a l'execució de la 1a. fase del Parc de Marxalenes. Aquest Parc està classificat en el Pla General vigent com a sistema general d'espais lliures en sòl urbanitzable programat.  
Quart  
La Comissió Informativa de la Comissió Territorial d'Urbanisme de València, en la sessió celebrada el 23 de gener de 1997, va emetre un informe relatiu al projecte de què tractem, i compleix així el que estableix l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.  
Fonaments de dret  
Primer  
En l'expedient s'ha seguit el procediment establert en els articles 219 i següents de la Llei del Sòl. La documentació està completa, de conformitat amb el que estableix l'article 219.1 de la mateixa llei.  
Segon  
S'han presentat diversos escrits d'al·legacions, que han sigut estimades, en part, quant a qüestions de superfície dels béns expropiats, però desestimades totes, quant a les valoracions de sòl i construccions. Tot això de conformitat amb l'informe tècnic emés respecte de cadascuna de les al·legacions presentades.  
Tercer  
Per a la fixació del valor del sòl es parteix de l'article 53.4 del text refós de la Llei del Sòl i s'utilitza el mètode residual. D'acord amb aquest s'obté un valor de repercussió de 18.750 PTA./m2, que si se li aplica el coeficient 0,5 (per ser un supòsit expropiatori en sòl urbanitzable) i l'aprofitament tipus de 0,64 m2/m2, resulta un valor d'expropiació del sòl de 6.000 PTA./m2.  
Respecte de la volada, es fixen valors entre 8.000 i 15.000 PTA./m2, segons la finca, i per a això es tenen en compte circumstàncies com les característiques de les edificacions existents, els elements constructius que les integren, l'estat de conservació i l'antiguitat.  
Finalment, s'inclou la justificació del valor de demolició de les construccions.  
Quart  
De conformitat amb el que estableix l'article 220.1 del text refós de la Llei del Sòl de 1992, aquesta resolució implica la declaració d'urgència de l'ocupació dels béns i drets afectats.  
Cinquè  
La competència per a aprovar definitivament l'expedient de taxació conjunta correspon a la Comissió Territorial d'Urbanisme, de conformitat amb el que estableix l'article 219 de la Llei del Sòl i l'article 10.D) del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.  
A la vista de tot això, aquesta Comissió Territorial d'Urbanisme acorda:  
1r.) Aprovar l'expedient tramitat per l'Ajuntament de València per a l'expropiació de terrenys, pel procediment de taxació conjunta, relativa al Parc de Marxalenes (1a. fase).  
2n.) Aprovar les valoracions dels béns i drets que cal expropiar proposades per l'Ajuntament de València.  
3r.) Declarar l'ocupació urgent dels béns i drets afectats.  
Contra aquesta resolució, que no exhaureix la via administrativa, quant al punt 3 es pot interposar un recurs ordinari en el termini d'un mes, comptat des de l'endemà de la publicació, davant del conseller d'Obres Públiques, Urbanisme i Transports o qualsevol altre recurs que es considere pertinent.  
Respecte dels punts 1 i 2 no cal cap recurs per tractar-se d'actes de tràmit que no donen lloc a la impossibilitat de continuar un procediment ni produeixen indefensió.  
Així mateix cal notificar aquest acord als interessats titulars de béns i drets que consten en el projecte d'expropiació i cal adjuntar a aquest una còpia del full de preu just aprovat. Cal comunicar-los que, en el termini de 20 dies hàbils següents al de la recepció d'aquesta notificació, podran manifestar per escrit davant aquesta Comissió Territorial d'Urbanisme la seua disconformitat amb la valoració establerta en l'expedient aprovat. Si en aquest termini els interessats no formulen oposició a la valoració, es considerarà acceptada la que fixa l'acte present d'aprovació de l'expedient, i es considerarà determinat el preu just definitivament i de conformitat. Dels fulls d'apreciació impugnats donarà trasllat aquesta Comissió, juntament amb l'expedient, al Jurat Provincial d'Expropiació Forçosa de València.  
València, 30 de gener de 1997.- El secretari de la Comissió Territorial d'Urbanisme de València: José Manuel Palau Navarro.